Āzijas tapirs

**Āzijas tapirs** (*Tapirus indicus*) jeb **Malajas tapirs** ir viena no tapiru dzimtas (*Tapiridae*) sugām. Tas ir viens no lielākajiem tapiriem un vienīgais, kas dzīvo Āzijā.

Kādreiz Āzijas tapiru varēja sastapt visā Dienvidaustrumāzijas tropu biomā. Tapiru apdzīvotā teritorija ietvēra Kambodžu, Indonēziju, Laosu, Malaiziju, Birmu, Taizemi un Vjetnamu. Mūsdienās to apdzīvotā teritorija ir ļoti sarukusi un sugas izdzīvošana ir apdraudēta. Galvenais iemesls ir cilvēku saimnieciskā darbība: mežu izciršana, elektrostaciju būvēšana un upju aizdambēšana, kā arī malumedniecība. Piemēram, Taizemē tapira mazuli "melnajā tirgū" var pārdot par 5500 ASV$. Sumatrā, kuras iedzīvotāji ir musulmaņi, tapirus medī reti, jo ārējās līdzības dēļ ar cūkām tapiru gaļa ir tabu. Ir valstis, kur tapirus medī sporta dēļ. Malaizijā, Indonēzijā un Taizemē tapiru medības ir aizliegtas, bet populācijas zudumiem uzmanība netiek pievērsta. Daļējā aizsardzība nav pietiekami efektīva tapiru izdzīvošanas nodrošināšanai.

## Izskats
thumb|left|220px|Āzijas tapirs izskatās tā, it kā tam būtu uzsegta balta sega 
thumb|left|220px|Āzijas tapira mazulis
Kontrastainā apmatojuma (melns ar baltu) dēļ Āzijas tapiru ir viegli atšķirt no citām sugām. Uz tumša, gandrīz melna ķermeņa ir it kā uzklāta balta sega, kas sākas pie pleciem un nosedz visu muguru. Viss pārējais apmatojums ir melns, izņemot ausu galus, kas tāpat kā visiem citiem tapiriem ir balti. Melnbaltais krāsojums labi sargā tapiru no plēsējiem, jo krāsas neļauj labi uztvert kopējo dzīvnieka siluetu.

Āzijas tapira ķermeņa garums ir 1,8—2,4 m, augstums skaustā 90—107 cm, svars 250—320 kg, lai gan lielākie īpatņi var sasniegt pat 500 kg svaru. Mātītes parasti ir lielākas nekā tēviņi. Āzijas tapiram kā visiem tapiriem ir īsa, drukna aste un kustīgs snuķis, kas ir visgarākais starp dažādajām tapiru sugām. Priekškājām ir 4 pirksti, pakaļkājām 3 pirksti. Āzijas tapiram ir slikta redze, bet ļoti laba dzirde un oža.

## Vairošanās
Katru otro gadu mātīte meklē sev partneri dzimtas turpināšanai, grūsnība ilgst 400 dienas, un parasti piedzimst viens mazulis, kas sver apmēram 6,8 kg. Mazuļiem ir brūns apmatojums ar baltām svītrām un baltiem lāsumiem. Šāda ķermeņa krāsa sapludina mazuli ar meža gaismas un ēnas spēli. Septiņu mēnešu vecumā apmatojums ir nomainījies un ieguvis pieauguša tapira krāsojumu. Mātes savus mazuļus baro ar pienu 6—8 mēnešus. Ap šo laiku tapiru mazuļi ir pieauguši. Āzijas tapiri dzīvo līdz 30 gadiem.

## Ieradumi
Āzijas tapiri pamatā ir vientuļnieki, kas iezīmē savu teritoriju ar nelielu daudzumu urīna. Tapiru teritorijas daļēji pārklājas. Parasti tapiri pārvietojas pa pašu iestaigātām takām. Tiem ļoti patīk ūdens un tie bieži uzturas pie ūdenstilpēm, lai varētu izpeldēties un baroties ar mīkstajiem ūdensaugiem. Neskatoties uz savu šķietamo lempīgumu, tapiri var uzrāpties pa diezgan stāviem upju krastiem. Lielākā aktivitāte  ir naktī. Tiem patīk doties ganībās uzreiz pēc saulrieta, bet pašā nakts vidū tapiri nosnaužas. Ja tapirs tiek izbiedēts vai jūt briesmas, tas var diezgan ātri skriet, neskatoties uz savu masīvo uzbūvi. Ja nav kur bēgt, tas sevi aizstāv kožot, jo dzīvniekam ir spēcīgi žokļi un asi zobi. Savā starpā tapiri komunicē ar spalgiem kviecieniem un svilpieniem. Pieaugušam tapiram ir maz ienaidnieku, jo tas ir pietiekami liels un smags. Tapiram reizēm mēdz uzbrukt tīģeris.

Āzijas tapiri ir augēdāji un uzlasa dažādas lapas un dzinumus. Zinātnieki ir saskaitījuši, ka tapirs barojas ar vairāk kā 115 dažādiem augiem, bet kādi 30 tam ir sevišķi iemīļoti. Tapirs ar galvu uz leju un snuķi pie zemes lēnām pārvietojas pa mežu, bieži apstājas, lai ēstu un rūpīgi aposta citu tapiru atstātās smaržu zīmes.

## Atsauces

## Ārējās saites
* ADW: Tapirus indicus
* ARKive: Asian tapir (Tapirus indicus)
* The World's Tapirs--The Malayan tapir (Tapirus indicus)
* The Asian or Malayan tapir (Tapirus indices)